द-कार्त बचपन में बहुत बीमार रहते थे और देर रात तक जागते रहते थे। आगे चल कर यही उनकी आदत बन गई। वे देर रात तक सोते और दोपहर तक बिस्तर में पड़े रहते। इस दौरान वे अक्सर जाग कर भी बिस्तर पर पड़े रहते लेकिन वे इस दौरान कुछ न कुछ सोचा करते। एक बार इनके सिर के आसपास एक मक्खी मंडराने लगी। वे इसकी हलचल को देखते रहे। अचानक उन्हें आयडिया आया कि वे इस मक्खी की स्थिति को मापी जा सकने वाली दूरियों के रूप में दर्शा सकते हैं। इस तरह किसी भी क्षण पर उसकी स्थिति को जाना जा सकता है कि वह दीवार अथवा छत से कितनी दूर है। इसी ने ‘कार्टिशियन कोआर्डिनेट सिस्टम’ को जन्म दिया। एक रात गहरे ध्यान में उन्हें अचानक ‘नई दृष्टियाँ’ मिली। वे कहते हें कि रात के उन क्षणों में एक दैविक शक्ति ने उन्हें मार्गदर्शित किया जिसके कारण वे दर्शन और गणित को एक-साथ ला कर ‘एनालिटिक ज्यॉमिट्री’ के रूप में एक बहुत ही शक्तिशाली गणितीय औजार की खोज करने में सफल हुए। यह गणित की वह शाखा है जिसमें ‘बीजगणित’ का उपयोग कर ‘ज्यॉमितीय ऑब्जेक्ट्स’ का मॉडलिंग कर समस्याओं का समाधान प्राप्त किया जाता है।